钦定古今图书集成/明伦汇编/闺媛典/第329卷 > 齐孝孟姬
## 钦定古今图书集成/明伦汇编/闺媛典/第329卷 > 齐孝孟姬

按刘向《列女传》，孟姬者，华氏之长女，齐孝公之夫人
也。好礼贞，一过时不嫁。齐中求之，礼不备，终不往，蹑
男席，语不及外，远别避嫌，齐中莫能备礼求焉。齐国
称其贞。孝公闻之，乃修礼亲迎于华氏之室。父母送
孟姬不下堂。母醮房之中，结其衿褵，诫之曰：“必敬必
戒，无违宫事。”父诫之东阶之上曰：“必夙兴夜寐，无违
命，其有大妨干王命者，亦勿从也。”诸母诫之两阶之
间曰：“敬之敬之，必终父母之命，夙夜无怠尔之衿褵，
父母之言谓何？”姑姊妹诫之门内曰：“夙夜无愆尔之
衿鞶，无忘父母之言。”孝公亲迎孟姬于其父母，三顾
而出，亲迎之，绥自御轮三周，遂纳于宫。三月庙见，而
后行夫妇之道。既居久之，公游于琅琊华，孟姬从车
奔，姬堕车碎。孝公使驷马立车，载姬以归。姬使侍御
者舒帷以自障蔽，而使傅母应。使者曰：“妾闻妃后逾
阈，必乘安车辎軿，下堂则从傅母保阿，进退则鸣玉
环珮，内饰则结纽绸缪，野处则帷裳拥蔽，所以正心
一意，自敛制也。今立车无軿，非所敢受命也；野处无
卫，非所敢久居也。三”者失礼多矣。夫无礼而生，不若
早死。使者驰以告公，更取安车。比其反也，则自经矣。
傅母救之不绝。傅母曰：“使者至，辎軿已具，姬氏苏，然
后乘而归。”君子谓孟姬好礼。礼，妇人出必辎軿，衣服
绸缪。既嫁归，问见女弟，不问男昆弟，所以远别也。《诗》
曰：“彼君子女，绸直如发。”此之谓也。